Ako sa uviedlo v predchádzajúcej správe, po štvrtom oficiálnom zasadnutí medzinárodnej pracovnej skupiny v Brazílii dospeli účastníci k celkovému záveru, že prístup používaný počas prvého roku činnosti – konkrétne porovnávanie existujúcich systémov vývozných úverov a praktík jednotlivých účastníkov medzinárodnej pracovnej skupiny – sa vyčerpal. Na piatom oficiálnom zasadnutí medzinárodnej pracovnej skupiny (Washington 20. – 22. mája 2014) preto skupina prešla do novej fázy činnosti, ktorá sa vyznačuje „diskusiami založenými na textoch“ týkajúcimi sa dvoch priemyselných odvetví, ktoré sa medzinárodná pracovná skupina rozhodla podrobne analyzovať pred prechodom ku skutočnej diskusii o tom, ako by mohol vyzerať budúci horizontálny súbor pravidiel pre vývozné úvery (t. j. súbor, ktorý sa vo všeobecnosti vzťahuje na transakcie v oblasti vývozných úverov). Táto úprava pracovných metód medzinárodnej pracovnej skupiny mala na celý postup veľmi pozitívny a dynamizujúci vplyv, ktorý bol zjavný už na stretnutí vo Washingtone. Čínska delegácia tento nový prístup od začiatku podporovala, hoci objasnila, že dostala pokyn ponechať niektoré dôležité otázky – týkajúce sa poistenia, úrokových sadzieb a transparentnosti – mimo diskusiu, kým sa medzinárodná pracovná skupina neposunie k horizontálnej fáze rokovaní.

Avšak vzhľadom na rastúci význam nových poskytovateľov vývozných úverov z krajín mimo OECD sa snahy o ich začlenenie do nového súboru medzinárodných pravidiel pre vývozné úvery stali samostatnou dôležitou prioritou. Počas sledovaného obdobia bola aj naďalej kľúčovým fórom pre dialóg s poskytovateľmi vývozných úverov z krajín mimo OECD medzinárodná pracovná skupina pre vývozné úvery (ďalej len „medzinárodná pracovná skupina“). Hoci sa činnosť medzinárodnej pracovnej skupiny stále nachádza v pomerne rannom štádiu, táto skupina sa vyvinula do skutočného druhého fóra, pokiaľ ide o úlohu Komisie pri zastupovaní EÚ v medzinárodných rokovaniach o otázkach týkajúcich sa vývozných úverov (podrobnosti pozri v časti 3).

Siedme oficiálne zasadnutie medzinárodnej pracovnej skupiny zorganizovala Európska komisia v Bruseli v dňoch 3. až 5. februára 2015. Prístup EÚ pri organizácii tohto zasadnutia spočíval nielen v pokračovaní „diskusií založených na textoch“, ktoré sa týkali odvetvia stavby lodí a odvetvia zdravotníckeho vybavenia, ale – v snahe umožniť skupine riešiť aj tie témy, o ktorých nemohli niektoré delegácie zatiaľ diskutovať oficiálne – aj v prizvaní odborníkov z OECD, ktorí uskutočnili technické prezentácie o spôsobe stanovovania poistných a úrokových sadzieb a podávania oznámení o jednotlivých transakciách v oblasti vývozných úverov podľa dohody OECD. Odborníci z WTO a OECD okrem toho uskutočnili prezentácie o právnom vzťahu medzi dohodou OECD a dohodou WTO o subvenciách a vyrovnávacích opatreniach. Tento prístup – ktorý vo všeobecnosti ocenili aj iné delegácie – tiež umožnil pragmaticky využiť dlhodobé skúsenosti, ktoré v oblasti vývozných úverov získala najmä OECD. EÚ tiež zorganizovala osobitné technické zasadnutie venované možného rozsahu pôsobnosti budúcich odvetvových pravidiel týkajúcich sa vývozných úverov pre stavbu lodí.

Na ôsmom oficiálnom zasadnutí medzinárodnej pracovnej skupiny, ktoré zorganizovala Brazília v hlavnom meste Brazília od 19. do 21. mája 2015 sa podarilo dosiahnuť významný prelom: účastníci medzinárodnej pracovnej skupiny sa dohodli na tom, že rozhovory o jednotlivých odvetviach postúpili dostatočne na to, aby bolo odôvodnené začať riadnu diskusiu o všeobecnom, horizontálnom systéme pravidiel, ktorý sa bude vzťahovať na transakcie v oblasti vývozných úverov vo všeobecnosti. Toto dôležité rozhodnutie znamená prechod do novej fázy činnosti medzinárodnej pracovnej skupiny a zohľadňuje dlhodobú požiadavku USA a EÚ. Je zjavným a vítaným ukazovateľom toho, že skupina dosahuje pri svojej činnosti hmatateľný pokrok. Zároveň sa začína nová fáza existencie medzinárodnej pracovnej skupiny, ktorá však takisto vyvolá aj nové výzvy. Diskusie v rámci skupiny budú ešte technickejšie a zložitejšie, keďže sa teraz do programu plne zaradia náročné témy, ako je napríklad stanovovanie poistných sadzieb a úrokových sadzieb. Okrem toho bude potrebné zvýšiť efektívnosť inštitucionálneho usporiadania skupiny, pričom dôležitý prínos by predstavovalo najmä vymenovanie stáleho predsedu.

V októbri 2015 sa pod záštitou Spojených štátov amerických uskutoční deviate zasadnutie medzinárodnej pracovnej skupiny, ktoré bude venované uskutočneniu prechodu do novej fázy horizontálnych rokovaní. EÚ pri tejto úlohe USA plne podporí.

Celkovo možno konštatovať, že hoci bol začiatok činnosti medzinárodnej pracovnej skupiny obtiažny, jej činnosť sa stabilizovala a napreduje správnym smerom. V ďalšej fáze bude samozrejme potrebné vyvinúť ďalšie úsilie, ale v súčasnosti sa zdá, že je plne opodstatnené aj naďalej investovať do medzinárodnej pracovnej skupiny ako do hlavného fóra pre nadviazanie kontaktov s najvýznamnejšími poskytovateľmi vývozných úverov, ktorí nie sú členmi OECD.

4. Vývoj v OECD počas sledovaného obdobia:

Predmetom zďaleka najzložitejších a najkontroverznejších diskusií v rámci výborov OECD pre vývozné úvery bola počas sledovaného obdobia oblasť vývozných úverov a fosílnych palív, a to predovšetkým čo sa týka financovania uhoľných elektrární. Rada OECD vo svojom „ministerskom vyhlásení o zmene klímy v roku 2014“ (6. – 7. mája 2014) medzi spôsobmi na uskutočňovanie ďalšej práce takisto uvádza pokračovanie v diskusiách o tom, „ako môžu vývozné úvery prispieť k nášmu spoločnému cieľu, ktorým je riešenie zmeny klímy“. Počas uplynulého roka prebiehali v rámci OECD intenzívne diskusie na túto tému, ktorá bola v „rámci predsedu pre vývozné úvery a zmenu klímy“ označená za prioritu z hľadiska zasadnutí týkajúcich sa vývozných úverov uskutočňovaných v rokoch 2014 a 2015. Keďže by sa Európska únia by mala snažiť zabezpečiť, aby jej politiky týkajúce sa vývozných úverov takisto prispievali k dosahovaniu cieľov politiky v oblasti zmeny klímy, Európska komisia príslušné úsilie OECD plne podporuje. OECD v apríli 2015 uverejnila „revidovaný návrh predsedu“, ktorý bude zohrávať zásadnú úlohu pri pokračujúcich diskusiách na úrovni OECD. Komisia v súčasnosti pripravuje návrh Rade na účely stanovenia pozície EÚ k návrhu predsedu. Bolo by nanajvýš žiaduce, aby sa OECD podarilo dospieť k pozitívnemu záveru, pokiaľ o tieto diskusie, včas pred 21. konferenciou zmluvných strán Rámcového dohovoru OSN o zmene klímy (ktorá sa uskutoční v Paríži 30. novembra až 12. decembra 2015).

Pokiaľ ide o ďalšiu otázku týkajúcu sa zmeny klímy, účastníci OECD dospeli v júni 2015 na pracovnej úrovni k predbežnej dohode o pravidlách pre vývozné úvery a inteligentné siete. Na strane EÚ táto dohoda podlieha prijatiu rozhodnutia podľa článku 218 ods. 9 Radou.

Pokiaľ ide o ďalšie činnosti v rámci OECD, je potrebné pripomenúť, že sa v novembri 2013 účastníci dohody OECD dohodli na „sektorovom dohovore o vývozných úveroch na železničnú infraštruktúru“. Hoci toto predstavovalo pre EÚ dôležitý cieľ, získanie súhlasu s týmto dohovorom zo strany účastníkov, ktorí majú v danej oblasti iba malý obchodný záujem, si vyžadovalo množstvo významných ústupkov. Vzhľadom na pozitívny vývoj rokovaní v roku 2014 bola možné, aby sa účastníci OECD opätovne zaoberali znením tohto dohovoru a dohodli sa na značnom zmiernení niektorých obmedzujúcich ustanovení.

V sledovanom období pokračovalo vykonávanie sektorového dohovoru o vývozných úveroch na civilné lietadlá z roku 2011. Za znak úspechu tohto sektorového dohovoru možno pokladať skutočnosť, že po štyroch rokoch vykonávania sa neobjavili žiadne významné argumenty pre zásadnú revíziu (ktorá by bola formálne možná v roku 2015) a účastníci OECD sa dohodli na odložení tejto záležitosti až do roku 2019.

Počas sledovaného obdobia sa takisto uskutočnila ďalšia technická práca v súvislosti s preskúmaním ustanovení dohody OECD týkajúcich sa úrokových sadzieb, ako aj systémom poistenia v prípade krajín OECD s vysokými príjmami, ktorá však neviedla ku konečnému výsledku.